A **igrexa de de San Nicolao de Portomarín**, denominada antigamente **igrexa de San Xoán de Malta**, é unha igrexa-fortaleza construída entre os séculos XII e XIII situada en Portomarín.

Descrición
----------

É un templo dunha única, mais esvelta nave de cinco tramos, destes, o máis próximo á cabeceira está cuberto con bóveda de crucería e o resto está cuberto con bóveda de canón apuntada. Os diversos tramos quedan separados entre si por arcos faxóns que descansan en columnas embebidas. A ábsida, semicircular, cóbrese cun cuarto de esfera, mentres que o tramo recto que a precede leva bóveda de canón.

A igrexa recibe a iluminación a través de dous rosetóns, un na fachada occidental e outro sobre o arco que da acceso a ábsida, ademais de fiestras abertas en cada un dos tramos e na ábsida.

No exterior, a igrexa destaca polo seu aspecto de fortaleza, xustificado pola situación estratéxica que ocupa ó longo do río Miño, destinada a ser castelo da Orde de San Xoán de Xerusalén, á vez que igrexa. De tal xeito, presenta unha torre de cada unha das esquinas da nave, conectados entre si polo adarve ó longo de todo o perímetro rematado en ameas, ó igual que as torres.

O edificio probablemente comezouse a finais do século XII ou nos inicios do século XIII e terminouse no primeiro cuarto do século XIII.

### Portais

O carácter sólido e severo das liñas arquitectónicas contrastan coa rica decoración dos seus tres portais: o principal na fachada occidental, os outros dous abertos cara ó norte e ó sur no cuarto tramo da nave.

A Portada posúe un tímpano no que se contemplan os 24 anciáns da Apocalipse arredor do Cristo Pantocrátor. Na porta que da ó norte podemos ver no tímpano a Anunciación e ademais pódense ver figuras de sereas, seres con corpo de ave e cabeza humana. Na porta sur aparecen tres figuras humanas, o bispo San Nicolao e dous homes que suxeitan o báculo e o libro.

Traslado
--------

O templo, xunto coa portada románica da igrexa de San Pedro, trasladouse ao crearse no cumio do monte do Cristo o novo poboado de Portomarín en 1962 por mor da construción do encoro de Belesar.

Galería de imaxes
-----------------

*Artigo principal**:* Galería de imaxes da igrexa de San Nicolao de Portomarín.
* Fachada da igrexa de San Nicolao.Fachada da igrexa de San Nicolao.
* Rosetón.Rosetón.
* Portada do templo.Portada do templo.
* Tímpano na porta sur da igrexa.Tímpano na porta sur da igrexa.
* Tímpano na porta norte.Tímpano na porta norte.
* Sereas nun dos capiteis.Sereas nun dos capiteis.
* Interior do templo.Interior do templo.
* Ábsida.Ábsida.

Notas
-----

1. 1 2 3  Iglesia fortaleza de San Nicolás de Portomarín Arquivado 04 de marzo de 2016 en Wayback Machine. na web *Vive la Naturaleza.com* *(en castelán)*.
2. 1 2  Iglesia de San Juan o de San Nicolás de Portomarín. *Centro Virtual Cervantes* *(en castelán)*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Igrexa de San Nicolao de Portomarín Modificar a ligazón no Wikidata*** |

### Outros artigos

* Orde de San Xoán de Xerusalén

### Ligazóns externas

* Igrexa-fortaleza de San Nicolás na páxina web colaborativa Patrimonio Galego.

* Portomarín: Iglesia de San Juan o de San Nicolás, *Centro Virtual Cervantes* *(en castelán)*.

* Iglesia de San Nicolás, no blog de Cidre *Portomarín* *(en castelán)*.

|  |  |
| --- | --- |
| Control de autoridades | 
* Wd: Q5117106
* WHC: 669-696

 |